લશ્કરી કોન્ટ્રાક્ટ મળવાને કારણે થતા ફાયદા અંગે મેડ્રિટ્ઝ જાણતો હતો, અને હવે એ પણ પોજોર્સના પરા વિસ્તારમાં પોતાની યૂનિફૉર્મ ફેક્ટરી ખોલવાનો વિચાર કરી રહ્યો હતો. આગળ જતાં એ શિન્ડલર કરતાં પણ વધારે કમાણી કરવાનો હતો, પરંતુ ૧૯૪૦ના એ અદ્ભુત ઘટનાસભર વર્ષમાં તો એ હજુ પગારદાર નોકર જ હતો. હા, એક પરોપકારી વ્યક્તિ તરીકે એ જાણીતો હતો એટલું ખરું! પહેલી નવેમ્બર ૧૯૪૦ સુધીમાં ત્રેવીસ હજાર યહૂદીઓને સ્વૈચ્છિક રીતે ક્રેકોવની બહાર ખસેડવામાં ફ્રેંક સફળ રહ્યો હતો. એમાંના કેટલાક તો વૉરસો અને લોડ્ઝની નવી વસાહતમાં ચાલ્યા ગયા હતા. કચેરીઓમાં ટેબલો પર જે હદે તેમની ગેરહાજરી વરતાઈ આવતી હતી તેના પરથી, રેલવેસ્ટેશનો પર એમણે ભોગવેલી હાલાકીઓની કલ્પના થઈ શકે તેમ હતી! પરંતુ યહૂદીઓએ બધું જ આજ્ઞાંકિતપણે સ્વીકારી લીધું હતું! એવું માનીને, કે આપણે આટલું કરીશું તો જરૂર જર્મનોની માંગણીઓનો અંત આવી જશે! આ બધું બની રહ્યું છે એની ઓસ્કરને જાણ હતી, પરંતુ યહૂદીઓની માફક તેને પણ એવું લાગ્યું હતું, કે આ બધું થોડા સમય માટે જ આમ રહેશે!